Italialaislehdistöltä lempinimen Robin Hood saanut pankinjohtaja loi ”varjorahoitusjärjestelmän” ja ryhtyi siirtämään rahaa varakkaampien asiakkaiden tileiltä köyhille.

Italialainen Gilberto Baschiera työskenteli pankinjohtajana pienessä, noin tuhannen asukkaan Forni di Sopran vuoristokaupungissa, kun hän teki vuonna 2009 ikävän havainnon maailmanlaajuisen finanssikriisin iskettyä.

Pankkiin alkoi ilmestyä väkeä, joille ei voinut myöntää lainaa, kun ehdot eivät täyttyneet. Sen sijaan, että Baschiera olisi passittanut ihmiset ulos ovesta, hän ryhtyi lisäämään rahaa ihmisten tileille, jotta heille voisi myöntää luottoa.

Sittemmin italialaislehdistöltä lempinimen Robin Hood saanut pankinjohtaja loikin vuosien saatossa ”varjorahoitusjärjestelmän” ja ryhtyi siirtämään rahaa varakkaampien asiakkaiden tileiltä köyhille ja rahansiirtoja kertyi seitsemässä vuodessa noin miljoonan euron edestä.

Kiitolliset asiakkaat lupasivat maksaa takaisin mahdollisimman nopeasti. Kupla kuitenkin puhkesi ja Italian oma Robin Hood paljastui, kun kaikki eivät lupauksistaan huolimatta näin tehneet ja ihmiset huomasivat, että heidän tileiltään puuttuu rahaa.

BBC uutisoi torstaina, että Baschiera onnistui kuitenkin välttämään täpärästi vankilatuomion – Baschieran omaan taskuun rikkailta asiakkailta ”lainattua” rahaa kun ei päätynyt laisinkaan. Hän sai rikoksistaan kahden vuoden tuomion, mutta ei joudu kaltereiden taakse, koska on ensikertalainen.

– Olen aina ajatellut, että sen sijaan että suojelisimme säästäjiä, on tehtävämme auttaa niitä, jotka tarvitsevat apua, Baschiera sanoi italialaisen Corriere Della Serra -lehden mukaan.

BBC kertoo, että italialaisten tiedotusvälineiden mukaan Baschiera on lisäksi soittanut kaikille asiakkailleen, joiden tileiltä oli lainannut rahaa ja selittänyt tilanteen.

Baschiera sanoi La Reppubblica -lehdelle, että pankkijärjestelmä hylkää pientä eläkettä saavat eläkeläiset ja tyhjän päällä olevat nuoret ihmiset.

Pankinjohtajan asianajaja Roberto Meten mukaan Baschiera kuitenkin menetti tekojensa seurauksena työpaikkansa lisäksi myös kotinsa, kun hän maksoi lainaamiaan rahoja takaisin asiakkailleen, kertoo Daily Mail.

– Hinta, jonka maksoin on liian kova. En usko, että tekisin tätä uudestaan, ex-pankinjohtaja sanoi.